એમનાં પત્ની શાંતાગૌરી પણ પતિના સ્વભાવને અનુસરતાં, તેથી ક્યારેય બેય વચ્ચે કોઈ વાતે વાદવિવાદ થતો નહીં. સંતાનમાં એક જ પુત્રી હતી. નામ હતું સુવર્ણા. એ પણ માસ્તર જેવો જ સ્વભાવ ધરાવતી હતી. એક જ દીકરી હતી તેથી માસ્તર એને સ્કૂલમાં તો મોકલતા જ, પણ સાથે ઘેર પણ ભણાવતા. ભણવામાં સુવર્ણા હોશિયાર હતી. સુવર્ણા ભણવામાં જેટલી હોશિયાર હતી, તેટલી જ ઘરકામમાં કુશળ હતી. એ સ્કૂલેથી આવીને એની બા શાંતાગૌરીને કહેતી : ‘બા, હવે તમે બીજું કામ કરો. રસોઈ તો હું જ કરીશ.’